બંગાળી સર્જક મૃણાલ સેનની હિંદી ફિલ્મ ‘ એક દિન અચાનક ‘ એક અનોખી કૃતિ છે. એમાં આધેડ વયનો અને જુવાન પુત્ર – પુત્રીઓનો પિતા એવો નાયક એક સાંજે વરસતા વરસાદમાં ‘ હમણાં આવું છું ‘ કહીને ઘરેથી નીકળે છે અને પાછો આવતો જ નથી. ભર્યું- ભાદર્યું દરેક રીતે સુખી દેખાતું કુટુંબ, ઘરબાર, પ્રતિષ્ઠિત નોકરી અને પાંચમાં પૂછાતો ભદ્ર પુરુષ અને સાવ આવું ! પત્ની, બે નવયુવાન દીકરીઓ અને દીકરો એમના જતા રહેવા વિષે પોતપોતાની સમજણ મુજબના તર્ક – વિતર્કો કરે છે તો વળી પડોશીઓ અને સમાજ પોતાની રીતે એમના આ રીતે ગુમ થઈ જવાનું આકલન કરે છે. બધા જ ધીમે ધીમે એમના અણધાર્યા જતા રહેવાની ઘટના પચાવીને સૌ – સૌની જિંદગીમાં પુન: ગોઠવાઈ જાય છે.